+Prijedlog

**ZAPISNIK**

**s 37. sjednice Općinskog vijeća Općine Matulji, održane dana 24. 11. 2020. god. u Školskoj sportskoj dvorani Općine Matulji.**

Sjednicu je u 17,05 sati otvorio predsjednik Općinskog vijeća Općine Matulji, Darjan Buković.

**Sjednici je nazočno 15 vijećnika:**Ivana Bratović, Darjan Buković, Dean Frlan, Gordana Galešić, Željko Grbac, Vedran Grgurić, Sandro Ladavac, Ivan Lipovac, Irena Lovrić, Tatjana Margan, Sandro Pecman, dr. Mladen Prenc, Dominik Rubeša, Bojan Šustar, Ivana Vasilić Polić.

Odsutni vijećnici: Slobodan Juračić, dr. Hari Jurdana

PREDSJEDNIK Općinskog vijeća - konstatira da je sjednici Općinskog vijeća *nazočno 15 vijećnika (od 17)*  te da će sve odluke donesene na sjednici biti pravovaljane.

 **Sjednici Vijeća nazočni su:**

1. Općinski načelnik Općine Matulji - Mario Ćiković,
2. Zamjenica Općinskog načelnika - Eni Šebalj,
3. Zamjenik Općinskog načelnika- Bruno Frlan,
4. Pročelnik Jedinstvenog upravnog odjela Općine Matulji – Danijel Jerman,
5. Savjetnica za komunalni sustav i prostorno uređenje – Smiljana Veselinović,
6. Viša savjetnica za samoupravu i upravu - Biserka Gadžo.

**Nazočni gosti:**

1. Ugovoreni snimatelj Obrta RIF-MARKETING - Nikola Cvjetović
2. Novinarka Novog lista – Marina Kirigin

PREDSJEDNIK Općinskog vijeća – predlaže 2 *ovjerovitelja Zapisnika:* Dominika Rubešu i Bojana Šustara.

Isti su jednoglasno prihvaćeni.

Poziva Općinskog načelnika da ***izvijesti vijećnike o radu u periodu od 21. 10. –24. 11. 2020. god.***

OPĆINSKI NAČELNIK - podnosi izvještaj o kulturnim, sportskim, komunalnim i inim događanjima u navedenom period.

PREDSJEDNIK OPĆINSKOG VIJEĆA – otvara raspravu po podnesenom izvješću Općinskog načelnika.

MLADEN PRENC – u svezi izvještaja o COVID-u pita da li su izneseni podaci na temelju Stožera civilne zaštite Općine Matulji ili na temelju nečega drugog; očito nisu točni.

BRUNO FRLAN – napominje da su, što se tiče podataka, isti izneseni na osnovu dnevne komunikacije s epidemiološkom službom. Ističe da je informacija da iz općini Matulji nema niti jedne osobe na bolničkom liječenju dobivena prije dva dana od strane epidemiologa dr. Maria Sušnja.

MLADEN PRENC - daje ispravak podatka te ističe da općina Matulji ima jednog pacijenta na bolničkom liječenju.

PREDSJEDNIK Općinskog vijeća – budući da nema više pitanja ni komentara u svezi Izvješća Općinskog načelnika **otvara raspravu u svezi dostavljenih pismenih odgovora na vijećnička pitanja s 36. sjednice Općinskog vijeća održane dana 20. 10. 2020. god.**

SANDRO PECMAN - ističe da je na pitanje u svezi ceste Brgud-Brešca dobio djelomičan odgovor te moli da mu se dostavi i odgovor ŽUC-a. (ima informaciju da je isti dostavljen Općini Matulji).

ŽELJKO GRBAC – napominje da je na zadnjoj sjednici Općinskog vijeća nadopunio svoje pitanje odnosno zamolio je da mu se dostave nacrti preuređenja/adaptacije škole Brešca te da mu isto nije dostavljeno (ima saznanja da su se pokrenuli postupci javne nabave uz taj projekt).

OPĆINSKI NAČELNIK – u svezi nacrta iznosi da isti postoje (natječaj za prozore i centralno grijanje na tavanu kako bi projekt bio spreman za kandidaturu za energetsku obnovu kompletne zgrade) te da će mu biti dostavljeni do kraja tjedna.

 PREDSJEDNIK OPĆINSKOG VIJEĆA - konstatira da nema više komentara niti pitanja u svezi dostavljenih pismenih odgovora na vijećnička pitanja s 36. sjednice Općinskog Vijeća te se prelazi na

**n o v a v i j e ć n i č k a p i t a nj a.**

 IVAN LIPOVAC – postavlja 2 pitanja:

1. u svezi izgradnje javnog stepeništa uz rub ŠSD u Matuljima pita da li su riješeni imovinsko pravni odnosi budući da bi isto trebalo proći po dijelu nekretnina u vlasništvu fizičkih osoba?
2. pitanje se odnosi na divlje deponije/odlagališta (pokazuje fotografije): u Bregima, u k.o. Puži- prema Ružićima, od Permana prema Rupi (2-3) te moli stručne službe da se pismeno očituju.

Predlaže da se sredstva naplaćenih kazni preraspodjele na sanaciju navedenih deponija.

 IRENA LOVRIĆ – iznosi da su građani počeli dobivati uplatnice od KD Komunalac; ako je unutar jedne zgrade više stanova, a u nekom stanu nitko ne stanuje počeli su dobivati uplatnice za te stanove za odvoz smeća. Pita da li je to nešto novo propisano. Ističe da bi trebalo biti pravilo za svih isto.

 BRUNO FRLAN – podsjeća da je u Odluci o pružanju javne usluge zbrinjavanja otpada propisano da u višestambenim objektima svatko sam za sebe plaća navedenu uslugu. Postoje izuzeci, odnosno osoba koja očitovanjem struje i vode dokaže da navedeni stan ne koristi ne treba plaćati uslugu. Problem nastaje kod višestambenih zgrada s jednim brojilom (potrebno instalirati dodatna mjerila).

 SANDRO LADAVAC – zanima ga koliko Općina Matulji godišnje plaća odvjetnike i odvjetnička društva kroz godinu dana.

 MLADEN PRENC – pita; na vratima epidemiologa stoji: „21. 09. ambulanta ne radi“ (trebam postaviti pitanje ili....)

 DEAN FRLAN – ističe da se na groblju Brešca permanentno odlaže svakojaki komunalni otpad (neki su već bili kažnjeni) te pita da li se može postaviti kamera ili neko drugo rješenje, a ako ne može zašto ne, kako bi se izbjeglo ovo „ružno ogledalo“ groblja.

 VEDRAN GRGURIĆ – postavlja pitanje za načelnika u svezi postavljanja spomenika; da li je voljan razgovarati o lokaciji spomenika; da li bi to bilo pred Općinom ili školom?, a sve kako bi se isto realiziralo u skorije vrijeme, odnosno kako bi se na dostojanstven način obilježile razne obljetnice.

 OPĆINSKI NAČELNIK – iznosi da je spomenik u planu u sklopu projekta uređenja centra Matulja koji se iz određenih razloga „razvukao“. Napominje da će struka predložiti gdje bi bila najbolja lokacija za postavljanje spomenika, nakon čega će Općina Matulji donijeti projekt uređenja centra Matulja s tim spomenikom.

 PREDSJEDNIK OPĆINSKOG VIJEĆA - budući da nema više pitanja prelazi se na ***usvajanje Zapisnika s 36. sjednice Općinskog vijeća održane dana 20. 10. 2020. god.***

 Otvara raspravu po točci.

 Konstatira da nema primjedbi ni komentara, zatvara raspravu te daje na glasanje *Zapisnik s 36. sjednice Općinskog vijeća*.

 OPĆINSKO VIJEĆE – jednoglasno, s 15 glasova „ZA“ u s v o j i l o j e **Zapisnik s 36. sjednice Općinskog vijeća održane dana 20. 10. 2020. god.**

 PREDSJEDNIK Općinskog vijeća – sukladno članku 63., stavku 5. Poslovnika Općinskog vijeća Općine Matulji predloženi Dnevni red smatra se utvrđenim budući da na isti nije podnesen prigovor u pisanom obliku, stoga Dnevni red 37. sjednice Općinskog vijeća Općine Matulji glasi:

***D n e v n i r e d***

1. ***Odluka o pristupanju Općine Matulji Urbanoj aglomeraciji Rijeka***

Izvjestitelji: Općinski načelnik Mario Ćiković

1. ***Odluka o izmjenama i dopunama odluke o osnivanju Ustanove javna vatrogasna postrojba Opatija***

 Izvjestitelji: Izvjestitelji na radnim tijelima i Općinskom vijeću bit će zapovjednik JVP Opatija,

 Gordan Filinić te zamjenik Općinskog načelnika Bruno Frlan.

1. ***Odluka o izmjenama i dopunama odluke o porezima Općine Matulji***

Izvjestitelji: Pročelnik jedinstvenog upravnog odjela Danijel Jerman

1. ***Sporazum o suradnji Općine Matulji i tvrtke Bina Istra d.d.***

 Izvjestiteljica: Smiljana Veselinović, Savjetnica za komunalni sustav i prostorno uređenje.

1. ***Suglasnost za ishođenje građevinske dozvole za izgradnju poslovne građevine na dijelu k.č.4641/2 z.k.ul. 2175 k.o. Puži***

 Izvjestiteljica: Smiljana Veselinović, Savjetnica za komunalni sustav i prostorno uređenje.

1. ***Odluka o davanju suglasnosti za cijepanje nekretnine z.č. 2245/1 K.O. Bregi***

 Izvjestiteljica: : Ljubomira Vrh, voditeljica Odsjeka za upravu i samoupravu

1. ***Odluka o ukidanju statusa javnog dobra z.č. 612/6 K.O. Rukavac donji***

 Izvjestiteljica: Ljubomira Vrh, voditeljica Odsjeka za upravu i samoupravu

1. ***Odluka o zamjeni nekretnina K.O. Matulji***

 Izvjestiteljica: Ljubomira Vrh, voditeljica Odsjeka za upravu i samoupravu

1. ***Odluka o promjeni temeljnog kapitala i visine udjela te odluka o izmjeni Društvenog ugovora Društva Komunalac d.o.o. Jurdani***

 Izvjestitelj: Općinski načelnik Mario Ćiković

1. ***Plan djelovanja Općine Matulji u području prirodnih nepogoda za 2021. godinu***

 Izvjestitelj: zamjenik Općinskog načelnika Bruno Frlan.

 Nadalje konstatira da još nisu stigli izvjestitelji po točci AD-1 Dnevnog reda te se prelazi na sljedeću točku.

**AD-2) *Odluka o izmjenama i dopunama odluke o osnivanju Ustanove javna vatrogasna postrojba***

 ***Opatija***

 GORDAN FILINIĆ – iznosi da je u dostavljenom Obrazloženju sve navedeno te daje kratki osvrt na tri bitne točke zašto je bilo potrebno pristupiti izmjenama i dopunama navedene Odluke. Napominje da je Zakon o vatrogastvu, koji je stupio na snagu 01. 01. 2020. god., donio odluke koje treba prilagoditi postrojbama. Nadalje iznosi da JVP djeluje na području Liburnije, području 4 JLS i da one kao vlasnici imaju svoja prava koja treba uskladiti sa Zakonom o vatrogastvu i prilagoditi Odluku da operativno i pravno funkcionira kako bi JVP mogla i dalje nastaviti rad, a da bude usklađena sa svim zakonskim odredbama.

 PREDSJEDNIK OPĆINSKOG VIJEĆA - otvara raspravu po točci.

 Konstatira da nema pitanja ni komentara, zatvara raspravu te daje na glasanje *Odluku o izmjenama i dopunama odluke o osnivanju Ustanove javna vatrogasna postrojba Opatija.*

 OPĆINSKO VIJEĆE – jednoglasno, s 15 glasova „ZA“ d o nj e l o j e ***Odluku o izmjenama i dopunama odluke o osnivanju Ustanove javna vatrogasna postrojba Opatija.***

 PREDSJEDNIK OPĆINSKOG VIJEĆA – budući da trenutno nema izvjestitelja po točci AD-3) Dnevnog reda prelazi se na sljedeću točku.

**AD-4.) *Sporazum o suradnji Općine Matulji i tvrtke Bina Istra d.d.***

 SMILJANA VESELINOVIĆ, Savjetnica za komunalni sustav i prostorno uređenje – daje kratko uvodno obrazloženje. Ističe da je u materijalima dostavljen prijedlog Sporazuma i obrazloženje te naglašava da je sada prilika da se konačno riješi priključak naselja Benčinići na cestovnu mrežu i da se riješe ilegalni priključci tri stambene zgrade (Komadina, Kramarić, Ivančić).

 PREDSJEDNIK OPĆINSKOG VIJEĆA – otvara raspravu po točci.

 U diskusiji u svezi plaćanja zamjenskih igrališta sudjeluju; ŽELJKO GRBAC (tko ih plaća) i OPĆINSKI NAČELNIK (plaća ih tvrtka Bina Istra d.d.).

 Nadalje u diskusiji sudjeluju: ŽELJKO GRBAC (da li postoji projekcija visine troškova koje će Općina Matulji imati uzimanje ove ceste; o kojoj dužini ceste se radi, o kojoj vrijednosti terena) i OPĆINSKI NAČELNIK (radi se o cesti dužine max. 200 m za tri kuće koje nemaju pristup).

 U svezi spojne ceste naselja Benčinići u diskusiji sudjeluju: ŽELJKO GRBAC (gdje ista završava) i SMILJANA VESELINOVIĆ (radi se o prometnici za Benčiniće koja bi se spojila u budućem čvoru koji se gradi paralelno s vijaduktom Anđeli. Ta prometnica prati koridor sadašnje tunelske ceste).

 BRUNO FRLAN – nastavno na raspravu o Sporazumu o suradnji Općine Matulji i Bina Istra d.o.o. uključio se zamjenik načelnika mr.sc. Bruno Frlan dipl. oec. sa zahtjevom da se prije završne izrade Idejnog projekta tunel Učka –Matulji (nova tunelske cesta) pored predstavljenih rješenja za naselje Benčinići i Puhari upozori službenim putem izrađivače Idejnog projekta i investitora na problem u naselju Frančići gdje se  sada nalazi  pothodnik koji bi trebalo prilikom dogradnje autoputa proširiti radi pristupa osobnih vozila objektima koji se nalaze na kraju neodgovarajućeg pristupnog puta koji je preuzak čime je onemogućen pristup osobnim vozilima stanara pa tako i pristup interventnim vozilima.

 Proširenjem pothodnika ostvarila bi se prometna veza prema Gradu Opatiji (naselju Dragi -Pužev Breg) čime bi se unaprijedila kvaliteta života naših sugrađana.

 PREDSJEDNIK OPĆINSKOG VIJEĆA - budući da nema više pitanja, zatvara raspravu te daje na glasanje *Sporazum o suradnji Općine Matulji i tvrtke Bina Istra d.d.*

 OPĆINSKO VIJEĆE – jednoglasno, s 15 glasova „ZA“ d o nj e l o j e **Sporazum o suradnji Općine Matulji i tvrtke Bina Istra d.d.**

**AD-1)  *Odluka o pristupanju Općine Matulji Urbanoj aglomeraciji Rijeka***

Nakon otvaranja točke dnevnog reda, predsjednik Vijeća dao je riječ MARKU FILIPOVIĆU, Zamjeniku gradonačelnika Grada Rijeke koji se obratio Vijeću. Napominje da je Urbana aglomeracija sa sjedištem u Rijeci osnovana 2015. god. s napomenom da je u dostavljenim materijalima sve detaljno objašnjeno.

 Ističe da su temeljem pozitivnih odluka gradskih i općinskih vijeća, Urbanoj aglomeraciji pristupila 3 grada (uz Rijeku, Kraljevica, Opatija i Kastav) te 5 općina, a kasnije i Općina Klana tako da Urbana aglomeracija broji ukupno 10 gradova i općina. Sada se priprema novi financijski okvir europske unije 2021. – 2027. god. U navedenom periodu neće više biti 7 urbanih područja kao do sada već 14 s time da će se i ukupna europska sredstva s 5% povećati na 6%.

 Predlaže da Općinsko vijeće ovu odluku podrži te se nada suradnji u budućnosti.

 PREDSJEDNIK Općinskog vijeća – otvara raspravu po točci.

 Konstatira da nema pitanja, zatvara raspravu te daje na glasanje *Odluku o pristupanju Općine Matulji Urbanoj aglomeraciji Rijeka.*

 OPĆINSKO VIJEĆE – s 14 glasova „ZA“ (Ivana Bratović, Darjan Buković, Dean Frlan, Gordana Galešić, Željko Grbac, Vedran Grgurić, Ivan Lipovac, Irena Lovrić, Tatjana Margan, Sandro Pecman, dr. Mladen Prenc, Dominik Rubeša, Bojan Šustar, Ivana Vasilić Polić) i 1 „SUZDRŽANIM“ glasom (Sandro Ladavac) d o nj e l o j e **Odluku o pristupanju Općine Matulji Urbanoj aglomeraciji Rijeka.**

***AD-3) Odluka o izmjenama i dopunama odluke o porezima Općine Matulji***

 PROČELNIK JUO – daje kratko uvodno obrazloženje. Ističe da se ova Odluka donosi radi usklađenja s odredbama Zakonom o lokalnim porezima kao i radi promjena u dijelu poreza na korištenje javnih površina koje se predlažu urediti uvažavajući da je od važećih odredbi prošlo mnogo godina.

 Ministarstvo financija uputilo je okružnicu svim JLS i ukazalo na nužnost izmjena odluka o lokalnim porezima na način da budu usklađene sa Zakonom. Konkretno, Odluka Općine Matulji ima previše odredbi od onih koje bi trebalo imati. Usklađenje je predloženo na način da su brisane sve odredbe kojima se uređuju pitanja koja predstavničko tijelo JLS nije ovlašteno uređivati. S obzirom da se moralo mijenjati Odluku iskoristila se prilika da se reguliraju i odredbe o korištenju javnih površina.

PREDSJEDNIK Općinskog vijeća – otvara raspravu po točci.

 U diskusiji sudjeluju: ŽELJKO GRBAC (moli pojašnjenje u svezi prijedloga za izvođenje građevinskih radova - visina poreza) i PROČELNIK JUO (ovlaštenje je regulirano Odlukom o komunalnom redu – tko nema odobrenje ima sankcije budući porez ne smije imati kaznenu funkciju).

 U diskusiji u svezi Članka 8 a. (porez na kuće za odmor) sudjeluju: ŽELJKO GRBAC (da li se svake godine podnosi prijava te se na temelju te prijave razrezuje porez ili se automatizmom obnavlja porez iz godine u godinu) i PROČELNIK JUO (svake godine se treba prijaviti porez, a ako korisnik isto propusti postoje sankcije po Zakonu).

 ŽELJKO GRBAC - u svezi članka 9., stavka 1., točka 4. (za postavu štandova u vrijeme manifestacija, blagdana itd.) smatra da isti treba preformulirati na način da glasi: „-100,00 kn dnevno po štandu ukoliko se javna površina koristi do 3 dana, a ako se javna površina koristi duže od tri dana za svaki idući dan 20,00 kn dnevno po štandu“.

 Predlagatelj prihvaća amandman koji glasi:

Članak 9., stavak 1, točka 4.

mijenja se i glasi; “Za postavu štandova u vrijeme manifestacija, blagdana, političke promidžbe, prigodne prodaje i drugih prigoda:

 - 100,00 kn dnevno po štandu ukoliko se javna površina koristi do 3 dana, a ako se javna površina koristi duže od tri dana za svaki idući dan 20,00 kn dnevno po štandu.“

 U diskusiji u svezi članka 9., točka 9. (parkiranje vozila osim na javnim površinama 12,00 kn po parkirnom mjestu dnevno) sudjeluju IVAN LIPOVAC i PROČELNIK JUO (ne radi se o oporezivanju parkirnih mjesta na javnim parkiralištima već o drugim dijelovima javnih površina koje bi se dale na korištenje za tu namjenu. Ovo je samo Odluka o porezima budući se način i uvjeti za dodjelu na korištenje javnih površina uređuju Odlukom o komunalnom redu.)

 ŽELJKO GRBAC – u svezi članka 9., stavka 1, točka 6. (za postavu putokaza, reklama i reklamnih naprava itd), pod a), alineja 2. predlaže da se ista izmijeni na način da se riječi: „30 kn dnevno“ mijenjaju u riječi: „25 kn dnevno“.

 Predlagatelj prihvaća amandman koji glasi:

Članak 9., stavak 1, točka 6 a), alineja 2.

mijenja se i glasi; „ Za postavu putokaza, reklama i reklamnih naprava plaća se porez za svaki putokaz, reklamu, reklamu napravu ovisno o razdoblju korištenja:

 a) za razdoblja kraća od 180 dana u kalendarskoj godini

 - za putokaz, reklamu, reklamnu napravu površine preko 1 m2 : 25,00 kn dnevno.“

 PREDSJEDNIK OPĆINSKOG VIJEĆA - budući da nema više pitanja ni komentara, zatvara raspravu te daje na glasanje *Odluku o izmjenama i dopunama odluke o porezima Općine Matulji* s prihvaćena 2 amandmana*.*

 OPĆINSKO VIJEĆE – jednoglasno, s 15 glasova „ZA“ d o nj e l o j e **Odluku o izmjenama i dopunama odluke o porezima Općine Matulji** s prihvaćenim amandmanima.

 PREDSJEDNIK OPĆINSKOG VIJEĆA – predlaže kratku pauzu.

**AD-5) *Suglasnost za ishođenje građevinske dozvole za izgradnju poslovne građevine na dijelu***

 ***k.č.4641/2 z.k.ul. 2175 k.o. Puži***

 SMILJANA VESELINOVIĆ – napominje da je Općinsko vijeće 2018. god. donijelo Zaključak kojim je Prodajnom centru Mučići d.o.o. odobreno cijepanje javnog dobra te nakon toga parcelacija i kupoprodaja parcele. Uz to obvezalo je podnositelja zahtjeva na funkcionalno prelaganje i uređenje puta. Sadašnji vlasnik Eurocars d.o.o. , prilikom predavanja zahtjeva za građevinsku dozvolu obratio se Općini Matulji sa zahtjevom da se izda suglasnost za izdavanje građevinske dozvole za gradnju poslovne građevine u k.o. Puži.

 Nadalje ističe da se promijenio pravni subjekt, promijenio se oblik parcele, a uvidom na terenu utvrđeno je da je funkcionalno prelaganje puta na način kao je bilo predviđeno, sada više nije moguće.

 Da bi investitor dobio građevinsku dozvolu mora dobiti suglasnost, a budući da se radi o javnom dobru, suglasnost odnosno odluku donosi Općinsko vijeće. Nakon parcelacije, Općinsko vijeće donijeti će odluku o skidanju statusa javnog dobra. Svi detalji regulirat će se Sporazumom o međusobnim odnosima.

 PREDSJEDNIK OPĆINSKOG VIJEĆA – otvara raspravu po točci.

 ŽELJKO GRBAC – ističe da i dalje stoji pri svom prijedlogu kojeg je dao i 2018. god., odnosno da investitor mora osigurati pristup/zamjenski put (na bilo koji način) za susjedne parcele koje su iza.

 Nadalje napominje da je današnji teren smetlište te se pita što su službe Općine Matulji poduzele da se makne to smeće s predmetnog terena.

 SMILJANA VESELINOVIĆ - ukazuje na činjenicu da je UPU PZ Mučići 2 taj prostor određen kao plato, a put koji prolazi njime jednog dana će se izgubiti i nije predviđen više da tamo ostane. Općina Matulji ima u planu, po dijelu parcele Eurocars d.o.o. i po dijelu zemljišta iznad gradilišta koje je predviđeno, izgradnju prometnice.

 ŽELJKO GRBAC – napominje da postojeći put koji je sada i tako ne prolazi po svojoj staroj trasi već po terenu tvrtke Mrnjavac d.o.o. Problem je i otkup zemljišta u vlasništvu Republike Hrvatske.

Ponovo predlaže isti zaključak kao i 2018. god. – osigurati zamjenski put.

 DEAN FRLAN – nadovezuje se na izlaganje vijećnika Željka Grbca u svezi smetlišta/odlagališta s čime se u potpunosti slaže. Napominje da je to ruglo i sramota za Općinu Matulji. Svjedok je da je devastacija terena krenula pred cca 20 godina i da korisnici susjednih parcela sada više nemaju kvalitetan pristup. Apelira da se ovo više nikada ne dogodi ma gdje bilo (ovo je crna točka u općini Matulji).

 Moli da mu se za sljedeću sjednicu da informacija da li je netko obišao, kada je obišao i da li je izrečena određena mjera da se to sankcionira.

 VEDRAN GRGURIĆ – slaže se s prijedlogom vijećnika Željka Grbca i Deana Frlana te zaključuje da se tek nakon njihovog izlaganja vidi „dubina svega toga“.

 IRENA LOVRIĆ – u svezi ceste prema Pičuljan Marine predlaže da se i ta cesta uredi, asfaltira

 OPĆINSKI NAČELNIK – iznosi da je u Proračunu za 2021. god. predviđeno da se u dvije godine i ta cesta sanira.

 OPĆINSKI NAČELNIK – iznosi da je ovo prijedlog da se probaju napraviti hale, a uz te hale i ceste i putevi koji će omogućiti stanovnicima da dođu do svojih terena, a da se na našem području šire gospodarstvenici. Ako ovo ne prihvatimo, ta „loša situacija“ ostat će još par godina, odnosno ako se počne graditi hala nestat će i smeće.

 DEAN FRLAN – zaključuje da vijećnici uvijek moraju podržavati gospodarstvo te da je vrijeme da se „okrene priču“. Zašto ovakvi ili slični vlasnici nisu poštovali prirodu, a onda i odredbe Općine Matulji koje su vrlo jasne. Neka se svi vlasnici zemljišta ponašaju korektno.

 ŽELJKO GRBAC – u svezi planirane ceste u radnoj zoni koja bi trebala proći jednim dijelom po terenu u vlasništvu Eurocars d.o.o., ističe da je Općina tamo dobila rupu od 12-15 m dubine odnosno rupu u proračunu od 12-15. mil. kn za sanirati tu rupu. Smatra da je sada moment gdje treba pokazat „svoju priču“.

 SANDRO PECMAN - po pitanju smeća smatra da vijećnici često budu ucjenjivani. Postoje zakonski alati kojima se vrlo jednostavno može nekoga natjerati da se to očisti.

 Što se tiče puta smatra da treba osigurati put do svih parcela koje su iza pa onda dalje rješavati.

 SMILJANA VESELINOVIĆ – napominje da, ako ostane na snazi Zaključak iz 2018. god., neće se zemljište moći parcelirati niti graditi na njemu.

 PREDSJEDNIK OPĆINSKOG VIJEĆA – temeljem članka 77. Poslovnika Općinskog vijeća Općine Matulji daje na glasanje prijedlog koji glasi*: „Odgađa se glasovanje ove točke za neku od sljedećih sjednica Općinskog vijeća“.*

 OPĆINSKO VIJEĆE - **jednoglasno, s 15 glasova „ZA“ prihvatilo je predloženi prijedlog koji glasi: „Odgađa se glasovanje ove točke za neku od sljedećih sjednica Općinskog vijeća**“ uz napomenu da se u narednom vremenu kontaktira podnositelja ovog zahtjeva da se naprave neki koraci u rješavanju.

**AD-6) *Odluka o davanju suglasnosti za cijepanje nekretnine z.č. 2245/1 K.O. Bregi***

 LJUBOMIRA VRH, voditeljica Odsjeka za upravu i samoupravu – daje kratko obrazloženje. Ističe da se radi o zahtjevu Euzebia Agapita koji se obratio Općini za otkup dijela z.č. 2245/1 k.o. Bregi radi formiranja okućnice.

 Dostavljena je i izjava mještana naselja Bregi da put u naravi nije više put kao i pismeno očitovanje Mjesnog odbora Bregi koji su suglasni s prodajom navedene čestice.

 Odbor je bio na terenu te nakon očevida predlaže da se zahtjevu imenovanog udovolji.

 PREDSJEDNIK OPĆINSKOG VIJEĆA – otvara raspravu po točci.

 Konstatira da nema pitanja ni komentara, zatvara raspravu te daje na glasanje *Odluku* *o davanju suglasnosti za cijepanje nekretnine z.č. 2245/1 K.O. Bregi.*

 OPĆINSKO VIJEĆE – jednoglasno, s 15 glasova „ZA“ donijelo je **Odluku o davanju suglasnosti za cijepanje nekretnine z.č. 2245/1 K.O. Bregi.**

**AD-7) *Odluka o ukidanju statusa javnog dobra z.č. 612/6 K.O. Rukavac Donji***

 LJUBOMIRA VRH, voditeljica Odsjeka za upravu i samoupravu – daje kratko obrazloženje. Ističe da se radi o zahtjevu Irene Kalčić koja se obratila Općini za otkup z.č. 612/6 k.o. Rukavac Donji. Radi se o okućnici stambenog objekta odnosno koristi se kao parking prostor.

 Tražilo se očitovanje Mjesnog odbora Rukavac koji su se pismeno očitovali na način da su suglasni s prodajom navedene čestice.

 Predlaže se ukidanje statusa javnog dobra budući da nije više potrebno cijepanje (formirana je cesta).

 PREDSJEDNIK OPĆINSKOG VIJEĆA – otvara raspravu po točci.

 Konstatira da nema pitanja ni komentara, zatvara raspravu te daje na glasanje *Odluku* *o ukidanju statusa javnog dobra z.č. 612/6 K.O. Rukavac Donji.*

 OPĆINSKO VIJEĆE – jednoglasno, s 15 glasova „ZA“ d o nj e l o j e**Odluku o ukidanju statusa javnog dobra z.č. 612/6 K.O. Rukavac Donji.**

**AD-8) *Odluka o zamjeni nekretnina u k.o. Matulji***

 LJUBOMIRA VRH, voditeljica Odsjeka za upravu i samoupravu – daje kratko obrazloženje. Ističe da se radi o zahtjevu Line Rubeša koja se obratila Općini za zamjenu nekretnina na način da Općini pripadne u vlasništvo dio z.č. 1374 k.o. Matulji, a Lini Rubeša dio z.č. 1392/2, u naravi zelena površina.

 Nakon očevida na terenu Odbor predlaže da se zahtjevu imenovane ne udovolji budući da je dio nekretnine z.č. 1374 u naravi dio postojeće nerazvrstane ceste s ugrađenom infrastrukturom (voda i kanalizacija) te će se, nakon po Zakonu provedenog postupka, upisati kao javno dobro u općoj uporabi u vlasništvo JLS.

 Nadalje napominje da ovaj predmet nije proslijeđen dalje na očitovanje jer mjesni odbor za to područje ne postoji.

 PREDSJEDNIK OPĆINSKOG VIJEĆA – otvara raspravu po točci.

 U diskusiji sudjeluju SANDRO PECMAN (sugerirati stranci da podnese zahtjev za kupnju nekretnine) i LJUBOMIRA VRH (vjerojatno će to biti sljedeći korak ali za sada su dali zahtjev isključivo za zamjenu nekretnina).

 ŽELJKO GRBAC – iznosi komentar u svezi Zakona o cestama iz 2011. god. (donesen prije 9 godina) te predlaže da općinski načelnik razmisli da kod amandmana na prijedlog Proračuna jedan značajan iznos predvidi za snimanje nerazvrstanih cesta i sređivanje katastarskog stanja.

 PREDSJEDNIK OPĆINSKOG VIJEĆA – budući da više nema pitanja ni komentara, zatvara raspravu te daje na glasanje *Odluku* *o zamjeni nekretnina u k.o. Matulji.*

 OPĆINSKO VIJEĆE – jednoglasno, s 15 glasova „ZA“ d o nj e l o j e**Odluku o zamjeni nekretnina u k.o. Matulji** kojom Općinsko vijeće Općine Matulji ne udovoljava zahtjevu Line Rubeša za zamjenu nekretnina u k.o. Matulji.

**AD-9) *Odluka o promjeni temeljnog kapitala i visine udjela te odluka o izmjeni Društvenog***

 ***ugovora Društva Komunalac d.o.o. Jurdani***

 OPĆINSKI NAČELNIK – iznosi kratko obrazloženje. Ističe da je Grad Opatija predložio da se poveća temeljni kapital na ime otplate kredita Zagrebačke banke za kupnju zgrada i zemljišta u Jurdanima koji se još uvijek otplaćuje. Stav je Skupštine, kada se taj proces završi, da se vidi koliko tko ima i da se onda dokapitalizira.

 Napominje da u ovom trenutku Općina Matulji ne prihvaća dokapitalizaciju te da je najbolje stanje kakvo je sad.

 PREDSJEDNIK OPĆINSKOG VIJEĆA – otvara raspravu po točci.

 ŽELJKO GRBAC – podržava prijedlog načelnik; nadalje se pita da li se zna kako je bio dogovoren povratak tog kredita – iz prodaje nekretnina koje su u vlasništvu Komunalca. Zanima ga koliko je do sada prodano od te imovine Komunalca i koliko je uprihodovano; što se još namjerava prodati i vizija koliko bi se moglo uprihodovati; kako je Komunalac, izrađen od rada svih ljudi s Liburnije, odjedanput postao vlasništvo Grada Opatije?

 Slaže se da u ovom času ovo treba odbiti, a cjelovitu priču ostaviti novom sazivu (za cca 6 mjeseci).

 MLADEN PRENC - ističe da je PGS prije 10-15 godina predlagao da se Općina Matulji odvoji od Komunalca što nije saživjelo i danas nam s ovako vraća.

 Predlaže da se prihvati prijedlog načelnika da se dokapitalizacija odbije odnosno da se na Skupštini predloži da je Općina Matulji 51% vlasnik.

 SANDRO PECMAN – slaže se da treba podržati ovaj prijedlog; nadalje postavlja pitanje: kada se otplati taj kredit što će se desiti sa suvlasništvom. Treba razmisliti kako zadržati barem ovakav suvlasnički postotak.

 OPĆINSKI NAČELNIK – zaključak je bio da se prodaje imovina koja im je nepotrebna i da se od toga otplaćuje kredit. Prodan je stan u Mošćeničkoj Dragi; jedan veći teren u Gradu Opatiji i nešto manjih terena.

 Ističe da je Općina Matulji dobila sredstva od europske unije za reciklažno dvorište i 5 godina mora biti vlasnik toga. Nakon toga će se to unijeti u temeljni kapital.

 DEAN FRLAN – kao član Nadzornog odbora iznosi kratko pojašnjenje o radu Odbora.

 PREDSJEDNIK OPĆINSKOG VIJEĆA – budući da nema više pitanja ni komentara zatvara raspravu te daje na glasanje *Odluku o promjeni temeljnog kapitala i visine udjela te Odluku o izmjeni Društvenog ugovora Društva Komunalac d.o.o. Jurdani* prema kojoj se ne prihvaća povećanje temeljnog kapitala društva Komunalac d.o.o.

 OPĆINSKO VIJEĆE – jednoglasno, s 15 glasova „ZA“ d o n i j e l o j e **Odluku o promjeni temeljnog kapitala i visine udjela te Odluku o izmjeni Društvenog ugovora Društva Komunalac d.o.o. Jurdani prema kojoj se ne prihvaća povećanje temeljnog kapitala društva Komunalac d.o.o.**

**AD-10) *Plan djelovanja Općine Matulji u području prirodnih nepogoda za 2021. godinu***

 BRUNO FRLAN - daje kratko uvodno obrazloženje. Ističe da predstavničko tijelo JLS, sukladno Zakonu o ublažavanju i uklanjanju posljedica prirodnih nepogoda (N.N. 16/19), do 30. 11. tekuće godine svake godine donosi Plan djelovanja za sljedeću kalendarsku godinu radi određenja mjera i postupanja prilikom sanacije mogućih šteta od prirodnih nepogoda na području općine Matulji.

 Sredstva za Plan osigurana su putem rezerve u Proračunu.

 Sjednicu *je napustio vijećnik Vedran Grgurić*  te je istoj nazočno 14 vijećnika.

 PREDSJEDNIK Općinskog vijeća - otvara raspravu po točci.

 Konstatira da nema pitanja, zatvara raspravu te daje na glasanje *Plan djelovanja Općine Matulji u području prirodnih nepogoda za 2021.godinu.*

 OPĆINSKO VIJEĆE – jednoglasno, s 14 glasova "ZA" d o nj e l o j e **Plan djelovanja Općine Matulji u području prirodnih nepogoda za 2021.godinu.**

Sjednica je završila u 19,40 sati.

*Ovjerovitelji zapisnika:*  Dominik Rubeša

 Bojan Šustar

KLASA: 021-05/20-01/0010

URBROJ:

 Predsjednik

 Općinskog vijeća Općine Matulji

 Darjan Buković, bacc.oec.